Kansanedustaja Teuvo Hakkarainen tunkeutui eduskunnassa sinisten ryhmähuoneeseen – viskoi alkoholijuomia lattialle eikä totellut ministerin poistumispyyntöä

Eduskuntaryhmien pikkujouluissa koettiin viime perjantain vastaisena yönä uhkaava tilanne. Perussuomalaisten kansanedustaja Teuvo Hakkarainen tunkeutui sinisten ryhmähuoneeseen ja alkoi heitellä siellä olleita alkoholijuomia lattialle. Aamulehden saamien silminnäkijäkertomusten mukaan Hakkarainen käyttäytyi aggressiivisesti ja uhkaavasti, kun työministeri Jari Lindström (sin.) pyysi häntä poistumaan sinisten ryhmähuoneesta. Lindström yritti puhumalla rauhoitella juomia lattialle heitellyttä kansanedustaja Hakkaraista. Lindström joutui silminnäkijäkuvausten mukaan perääntymään tilanteesta, jotta hänen ja Hakkaraisen välille ei olisi syntynyt käsirysyä. –Kutakuinkin näin tapahtumat ovat edenneet. Ikävä tapaus, kommentoi sinisten eduskuntaryhmän tiedottaja Meri Leppänen . Leppänen kertoo, että hän ei itse nähnyt tapausta. Hakkarainen kirjoitti viime perjantaina Facebook-päivityksen, jossa hän kertoi käyttäytyneensä sopimattomasti kansanedustajakollegaansa kohtaan. –Minun on pyydettävä anteeksi. Eilen eduskuntaryhmät järjestivät ryhmien ja toimittajien perinteiset pikkujoulut. Olen käyttäytynyt juhlissa sopimattomasti kansanedustajakollegaa kohtaan, Hakkarainen kirjoitti, mutta ei kertonut tarkemmin, mitä eduskuntaryhmien pikkujouluissa oli tapahtunut. Teuvo Hakkarainen valittiin viime kesäkuussa Jyväskylässä perussuomalaisten 2. varapuheenjohtajaksi. Kolme päivää puheenjohtajavalintojen jälkeen 20 kansanedustajaa loikkasi perussuomalaisista ja alkoi perustaa sininen tulevaisuus -puoluetta, joka rekisteröitiin puoluerekisteriin syksyllä. Loikkareista yksi, Ritva Elomaa, palasi perussuomalaisiin. Perussuomalaiset, siniset ja kokoomus järjestivät torstai-iltana pikkujoulunsa eduskunnassa. Samaan aikaan eduskunnassa oli meneillään täysistunto, jossa kansanedustajat keskustelivat alkoholilaista. Salissa pidettiin illalla ja yöllä puheenvuoroja alkoholin aiheuttamista haitoista. Samaan aikaan liiallinen alkoholinkäyttö johti uhkaavaan tilanteeseen eduskunnassa. Useiden silminnäkijöiden mukaan kansanedustaja Hakkarainen oli voimakkaasti päihtynyt. Perinteisesti eduskuntaryhmien samanaikaiset pikkujoulut ovat olleet lämminhenkinen tapahtuma, jossa eri puolueita edustavat poliitikot ja muut työntekijät ovat kiertäneet eduskuntaryhmien ryhmähuoneissa joulutunnelmia vaihtamassa. –Perinne on ollut lämminhenkinen, toimiva ja sopuisa, arvioi sinisen eduskuntaryhmän pääsihteeri Jouni Westling. Aamulehti ei maanantaina päivällä tavoittanut kansanedustaja Hakkaraista kommentoimaan tapahtunutta. Tässä Teuvo Hakkaraisen Facebookissa julkaisema anteeksipyyntö pikkujouluihin liittyen: Edit klo 17.52: Lisätty, että Meri Leppänen ei nähnyt tapausta.